RESOLUCIÓN do 5 de setembro de 2008, da Dirección Xeral de Produción, Industrias e Calidade Agroalimentaria, pola que se ditan medidas en materia de movemento pecuario como consecuencia da declaración de zonas restrinxidas de lingua azul na Comunidade Autónoma de Galicia.
CONSELLERÍA DO MEDIO RURAL — III. OUTRAS DISPOSICIÓNS — 17/09/2008

A lingua azul ou febre catarral ovina é unha enfermidade incluída no Código zoosanitario internacional da Organización Mundial de Sanidade Animal (OIE) e na lista A de enfermidades de declaración obrigatoria da Unión Europea. As medidas concretas de loita contra a enfermidade en España están reguladas polo Real decreto 1228/2001, do 8 de novembro, polo que se establecen medidas específicas de loita e erradicación da febre catarral ovina ou lingua azul. Por outra banda, as medidas de protección contra a enfermidade a nivel comunitario foron adoptadas mediante o Regulamento (CE) nº 1266/2007, da Comisión, do 26 de outubro de 2007, polo que se establecen disposicións de aplicación da Directiva 2000/75/CE do Consello no relativo ao control, o seguimento, a vixilancia e as restricións ao traslado de determinados animais de especies sensibles á febre catarral ovina.
O 13 de outubro de 2004, o programa de vixilancia da lingua azul previsto no artigo 11.1º b) do Real decreto 1228/2001, do 8 de novembro, puxo de manifesto a circulación do virus da lingua azul en territorio peninsular. De acordo coa Lei 8/2003, do 24 de abril, de sanidade animal, o Ministerio de Agricultura estableceu medidas específicas de carácter urxente respecto da lingua azul mediante a Orde APA/3411/2004, do 22 de outubro. Estas medidas foron posteriormente modificadas en función da situación epidemiolóxica da enfermidade mediante sucesivas ordes ministeriais, sendo a última a Orde ARM/1200/2008, do 29 de abril, pola que se establecen medidas específicas de protección en relación coa lingua azul, modificada pola Orde ARM/2309/2008, do 31 de xullo, e a Orde ARM/2510/2008, do 28 de agosto. Mediante esta última modificación, e de acordo coa diseminación do serotipo 1 na cornixa cantábrica e o risco de transmisión do serotipo 8 procedente de Europa, incluíuse a Comunidade Autónoma
de Galicia na zona restrinxida S-1-8, para os efectos de poder proceder á vacinación preventiva fronte á enfermidade, establecéndose na disposición transitoria primeira un réxime temporal de movementos aplicable ata o 30 de setembro dentro de España en que os traslados de animais desde o noso territorio non terían que cumprir as condicións en relación coa lingua azul indicadas na Orde ARM/1200/2008.
Porén, de acordo co establecido na Orde ARM/2510/2008, do 28 de agosto, pola que se modifica a Orde ARM/1200/2008, do 29 de abril, pola que se establecen medidas específicas de protección en relación coa lingua azul, e tendo en conta o establecido no punto 2 da disposición transitoria primeira da dita orde e a detección de circulación do serotipo 1 da lingua azul en Asturias (Grado), o Ministerio de Medio Ambiente, Medio Rural e Mariño comunicou que deixará de aplicarse a mencionada disposición transitoria nos territorios incluídos dentro do raio de 150 km arredor da zona de circulación viral, entre os que se encontran: na provincia de Lugo, as comarcas veterinarias dos Ancares, A Fonsagrada, Lugo, A Mariña Central, A Mariña Occidental, A Mariña Oriental, Meira, Terra de Lemos-Quiroga, Sarria e A Terra Chá; e na provincia de Ourense, a comarca veterinaria de Valdeorras.
O Decreto 355/1994, do 2 de decembro (DOG nº 240, do 15 de decembro), polo que se regula o traslado de animais e se aproban os modelos oficiais de autorización oficial de traslado, establece, no seu artigo 1, parágrafo 2º, que o gando vacún, ovino e cabrún poderá circular no ámbito da Comunidade Autónoma de Galicia con copia compulsada polos servizos veterinarios oficiais de Sanidade e Produción Animal ou fedatario público, do documento oficial de cualificación sanitaria da explotación denominado Explotación cualificada sanitariamente, en que os animais estean rexistrados, e que acompañará o animal ou animais durante o traslado.
Pola súa banda, o artigo 2 do dito Decreto 355/1994 establece que sempre que as condicións sanitarias o requiran poderá exixirse que o traslado de animais, mesmo dentro do ámbito dunha comarca veterinaria, se ampare obrigatoriamente nunha autorización de traslado.
Como consecuencia das actuais condicións epidemiolóxicas, deben establecerse medidas en relación co movemento pecuario de animais das especies sensibles á lingua azul na Comunidade Autónoma de Galicia, xa que a súa posible propagación supón un grave risco para o gando galego, e pode ter consecuencias negativas nos intercambios comerciais dos animais.
Na súa virtude, e ao abeiro do establecido na normativa mencionada, e en virtude das atribucións que me confire o Decreto 562/2005, do 1 de decembro, polo que se establece a estrutura orgánica da Consellería do Medio Rural e do Fondo Galego de Garantía Agraria,
Resolvo:
Primeiro.-Todos os movementos de animais das especies sensibles á lingua azul con orixe en explotacións (incluíndo os mercados gandeiros) pertencentes a concellos da zona restrinxida da Comunidade Autónoma de Galicia, e que teñan como destino explotacións (incluíndo os mercados gandeiros), pertencente a calquera concello galego fóra da dita zona, realizaranse logo da obtención da autorización de traslado expedida polos servizos veterinarios oficiais da Consellería do Medio Rural. Para estes efectos considéranse incluídos en zona restrinxida os concellos sinalados no anexo I.
Porén, o gando bovino, ovino e cabrún procedente de explotacións cualificadas sanitariamente poderá circular dentro da propia zona restrinxida galega indicada, tanto con destino á vida como a sacrificio, así como cara ao sacrificio directo en matadoiros do resto da Comunidade Autónoma, con copia validada por veterinarios expresamente autorizados para o efecto pola consellería competente en materia de sanidade e produción animal, da que conste a súa autenticidade, ou copia cotexada por persoal dos servizos veterinarios oficiais de sanidade e produción animal ou fedatario público, do documento acreditativo da cualificación sanitaria da explotación denominado Explotación cualificada sanitariamente, en que os animais estean rexistrados. Esta mesma documentación será válida para o traslado de animais nados na explotación de procedencia.
Segundo.-O gando bovino, ovino e cabrún procedente de explotacións cualificadas sanitariamente pertencentes a calquera concello galego fóra da zona restrinxida da Comunidade Autónoma de Galicia, poderá circular, tanto dentro da propia zona libre, como cara á dita zona restrinxida, co dito documento acreditativo da cualificación sanitaria da explotación, nas mesmas condicións da validación e animais amparados indicadas no punto anterior.
Disposición derradeira
Esta disposición entrará en vigor a partir do día seguinte ao da súa publicación no Diario Oficial de Galicia.
Santiago de Compostela, 5 de setembro de 2008.
Antonio Santiago Oca Fernández
Director xeral de Produción, Industrias e Calidade Agroalimentaria
Anexo I
Concellos declarados zona restrinxida de lingua azul na Comunidade Autónoma de Galicia.
-Provincia de Lugo.
Comarca veterinaria dos Ancares:
As Nogais
Baralla
Becerreá
Cervantes
Navia de Suarna
Pedrafita do Cebreiro
Comarca veterinaria da Fonsagrada:
A Fonsagrada
Baleira
Negueira de Muñiz
Comarca veterinaria de Lugo:
Castroverde
Friol
Guntín
Lugo
O Corgo
Outeiro de Rei
Comarca veterinaria da Mariña Central:
Alfoz
Burela
Foz
Lourenzá
Mondoñedo
O Valadouro
Comarca veterinaria da Mariña Occidental:
Cervo
O Vicedo
Ourol
Viveiro
Xove
Comarca veterinaria da Mariña Oriental:
Barreiros
Ribadeo
Trabada
Comarca veterinaria de Meira:
A Pontenova
Meira
Pol
Ribeira de Piquín
Riotorto
Comarca veterinaria de Terra de Lemos-Quiroga:
Bóveda
Folgoso do Courel
Monforte de Lemos
Pantón
A Pobra do Brollón
Quiroga
Ribas de Sil
Sober
Comarca veterinaria de Sarria:
Láncara
O Incio
O Páramo
Paradela
Samos
Sarria
Triacastela
Comarca veterinaria da Terra Chá:
A Pastoriza
Abadín
Begonte
Castro de Rei
Cospeito
Guitiriz
Muras
Rábade
Vilalba
Xermade
-Provincia de Ourense.
Comarca veterinaria de Valdeorras:
A Rúa
Carballeda
Larouco
O Barco de Valdeorras
Petín
Rubiá
Vilamartín de Valdeorras